กิเลนเปิดรังพ่ายการท่าเรือ 1-2 บิ๊กแมตช์ไทยลีก Update 20/04/2019 10:15 PM | SCG MUANGTHONG UNITED
“กิเลนผยอง” เอสซีจี เมืองทอง ยูไนเต็ด ยังไม่สามารถกลับมาเก็บชัยชนะ หลังเปิดบ้านพ่ายให้กับ “สิงห์เจ้าท่า” การท่าเรือ เอฟซี ไปอย่างหวุดหวิด 1-2 โดยทีมเยือนได้ประตูจาก บดินทร์ ผาลา และ นิติพงษ์ เสลานนท์ ขณะที่เจ้าถิ่นได้ประตูตีไข่แตกจาก วีระวุฒิ กาเหย็ม ในศึกฟุตบอลโตโยต้า ไทยลีก 2019 บิ๊กแมตช์ประจำสัปดาห์ที่ 8 ที่สนามเอสซีจี สเตเดี้ยม เมื่อช่วงค่ำที่ผ่านมา
เอสซีจี เมืองทอง ยูไนเต็ด 1 – 2 การท่าเรือ เอฟซี
การแข่งขันฟุตบอลโตโยต้า ไทยลีก 2019 ประจำวันเสาร์ที่ 20 เมษายน 2562
ผู้ชม : 9,536 คน
ศึกฟุตบอล โตโยต้า ไทยลีก 2019 สัปดาห์ที่ 8 บิ๊กแมตช์ที่สนามเอสซีจี สเตเดี้ยม เป็นการพบกันระหว่างเจ้าถิ่น เอสซีจี เมืองทอง ยูไนเต็ด ทีมอันดับ 15 ของตาราง เปิดบ้านรับการมาเยือนของ การท่าเรือ เอฟซี จ่าฝูงของตาราง โดยผลงานในลีกล่าสุดของทั้งสองทีมทาง “กิเลนผยอง” บุกไปพ่าย นครราชสีมาฯ 1-3 ขณะที่ทีมเยือน “สิงห์เจ้าท่า” เปิดรังชนะ พีที ประจวบฯ 5-0
ด้านการจัดทัพฝั่งเจ้าบ้าน “กิเลนผยอง” ภายใต้การคุมทัพของ ยุน จอง ฮวาน หัวหน้าผู้ฝึกสอนคนใหม่ ส่งผู้เล่นตัวจริงมี ดัง วัน ลัม ลงเฝ้าเสา แผงแนวรับวาง วีระวุฒิ กาเหย็ม, โอ บันซอค, อดิศร พรมรักษ์ และ ศุภนันท์ บุรีรัตน์ มิดฟิลด์ส่ง พิทักษ์ชัย ลิ้มรักษา, อี โฮ, สารัช อยู่เย็น และ เฮแบร์ตี้ แฟร์นานเดส ทำเกม ส่วนคู่หัวหอกเป็น อ่อง ตู กับ ธีรศิลป์ แดงดา ลงล่าตาข่าย
เริ่มเกมมาได้ 3 นาทีแรก ทีมเยือน การท่าเรือได้ทักทายก่อนเมื่อ เควิน ดีรมรัมย์ ได้กลับตัวยิงด้วยขวาในเขตโทษ บอลพุ่งหลุดเสาแรกออกไปไม่ไกล
นาทีถัดมาเจ้าถิ่น เอสซีจี เมืองทองฯ ได้ลุ้นบ้างจากจังหวะที่ ธีรศิลป์ แดงดา ได้ตวัดยิงด้วยซ้ายในเขตโทษ แต่แนวรับทีมเยือน การท่าเรือ ยังตามมาบล็อกออกหลังไป
นาทีที่ 23 การท่าเรือ ได้ลุ้นจากลูกยิงไกลนอกเขตโทษของ สุมัญญา ปุริสาย บอลพุ่งแฉลบผู้เล่น เอสซีจี เมืองทองฯ แต่ยังตรงตัว ดัง วัน ลัม ล้มตัวรับไว้ได้
เจ้าถิ่นเกือบได้ประตูออกนำ นาทีที่ 34 จากฟรีคิกของ เฮแบร์ตี้ แฟร์นานเดส ปั่นโค้งด้วยซ้าย บอลพุ่งแรงเข้ากรอบแต่ วัชระ บัวทอง ยังพุ่งปัดทิ้งออกหลังไปหวุดหวิด จบครึ่งแรกเสมอกันอยู่ 0-0
กลับมาดวลกันต่อในครึ่งหลัง นาทีที่ 50 ทีมเยือนได้ประตูขึ้นนำ 1-0 จากจังหวะสวนกลับเร็วแล้วเป็น บดินทร์ ผาลา ที่ได้สับไกยิงหน้าเขตโทษ บอลพุ่งเสียบเสาแรกเข้าประตูไป
นาทีที่ 55 เอสซีจี เมืองทองฯ เกือบได้ประตูตีเสมอทันควันเมื่อ ธีรศิลป์ แดงดา ได้หลุดเดี่ยวเข้าเขตโทษ ก่อนชิพด้วยขวาแต่บอลยังพุ่งติด วัชระ บัวทอง ออกมาอย่างหวุดหวิด
นาทีที่ 57 ทีมเยือน การท่าเรือ มาได้ประตูหนีเป็น 2-0 จากจังหวะโต้กลับอีกครั้งแล้วเป็น นิติพงษ์ เสลานนท์ ที่ได้โอกาสวิ่งมาแปคนเดียวโล่งๆในเขตโทษเข้าไป
นาทีที่ 77 เอสซีจี เมืองทองฯ เกือบได้ประตูตีไข่แตกเมื่อ วีระวุฒิ กาเหย็ม โยนบอลเข้าเขตโทษแล้วเป็น ศุภนันท์ บุรีรัตน์ เติมวิ่งมายิงไม่จับ บอลพุ่งหลุดกรอบออกไปนิดเดียว
นาทีที่ 83 เจ้าถิ่นมาได้ประตูไล่มาเป็น 1-2 จากจังหวะที่ เฮแบร์ตี้ แฟร์นานเดส ได้หลุดเข้าเขตโทษ ก่อนไหลคืนมาให้ วีระวุฒิ กาเหย็ม วิ่งมายิงด้วยขวาเข้าไปไม่พลาด
ช่วงเวลาที่เหลือเจ้าถิ่นเปิดเกมบุกหนัก แต่ไม่สามารถเจาะแนวรับทีมเยือนได้ จบเกม 90 นาที เอสซีจี เมืองทองฯ เปิดบ้านพ่ายให้กับ การท่าเรือ ไปอย่างหวุดหวิด 1-2
เอสซีจี เมืองทอง ยูไนเต็ด : ดัง วัน ลัม (GK), วีระวุฒิ กาเหย็ม, โอ บันซอค (ศฤงคาร พรมสุภะ น.85), อดิศร พรมรักษ์, ศุภนันท์ บุรีรัตน์, อี โฮ, สารัช อยู่เย็น, พิทักษ์ชัย ลิ้มรักษา (ชาริล ชัปปุยส์ น.64), อ่อง ตู (กรวิชญ์ ทะสา น.62), เฮแบร์ตี้ แฟร์นานเดส, ธีรศิลป์ แดงดา
ใบเหลือง : อี โฮ
การท่าเรือ เอฟซี : วัชระ บัวทอง (GK), เควิน ดีรมรัมย์, ทศพล ลาเทศ (อนนต์ สมากร น.86), ยูเซฟ ดอเลาะ, นิติพงษ์ เสลานนท์, โก ซุลกิ, ศิวกร จักขุประสาท, สุมัญญา ปุริสาย (อธิบดี เอติรัตน์ น.81), บดินทร์ ผาลา (อาทิตย์ บุตรจินดา น.76), ปกรณ์ เปรมภักดิ์, ดราแกน บอสโควิช
ใบเหลือง : บดินทร์ ผาลา, เควิน ดีรมรัมย์, โก ซุลกิ, อาทิตย์ บุตรจินดา